**Karol Točík** (\* 21. september 1890, Ústie nad Oravou – † 9. máj 1960, Žilina) bol slovenský kňaz a regionálny historik.

Pochádzal zo zaniknutej oravskej dediny Ústie nad Oravou, avšak celý svoj produktívny život prežil na Kysuciach ako kňaz. Po štúdiách v Ostrihome a neskôr v Nitre, pôsobil ako kaplán v Rakovej, Kolároviciach, Novej Bystrici a Turzovke, kde bol menovaný farárom a túto funkciu potom zastával viac než 40 rokov. Počas pôsobenia v Turzovke sa intenzívne venoval historickému výskumu so zameraním na dejiny Turzovky a širšieho okolia. Bol prvým historikom Kysúc. Na základe archívneho výskumu zostavil niekoľko, na svoju dobu výnimočných prác, ktoré však zostali iba v rukopise. Bol výraznou autoritou a významnou osobnosťou, ktorá zasahovala do sociálnej, politickej i kultúrnej oblasti vtedajšej hornokysuckej spoločnosti. Pochovaný je v Turzovke.

Mladosť
-------

Karolovi rodičia boli plátenníkmi a neskôr sa usadili na území dnešného Maďarska, v Pape (Vesprémskej župe), kde mladý Karol žil od svojich štyroch rokov. Ľudové školy a gymnaziálne štúdia absolvoval v Pape. Po ich úspešnom skončení ho prijali do seminára v Ostrihome, kde skončil päť semestrov. V Ostrihomskom seminári sa stal členom slovenského združenia, ktoré pestovalo slovenský jazyk a literatúru a bolo v stálom spojení so slovenskou katolíckou kultúrnou inštitúciou – Spolkom sv. Vojtecha.

Odkaz
-----

### Cena Karola Točíka

Na jeho pamiatku sa *Združenie Terra Kisucensis* rozhodlo od roku 2012 udeľovať Cenu Karola Točíka za mimoriadny prínos v oblasti výskumu Kysúc, alebo jeho podpory v spoločensko-vedných disciplínach (archeológia, história, etnografia, filológia, archívnictvo, pomocné vedy historické).

### Mestské múzeum Karola Točíka v Turzovke

Pamiatke tohto významného turzovského kňaza a dekana bolo venované tiež Mestské múzeum Karola Točíka v Turzovke, ktoré vzniklo v roku 2015. Fungovanie múzea začalo od 1. mája 2016. Prvá výstava „Dedičstvo otcov" prierezovo prezentovala rôzne predmety súvisiace s dejinami bývalej veľkej Turzovky.

### Pamätná tabuľa

V auguste 1998 bola slávnostne odhalená pamätná tabuľa venovaná turzovským kňazom - Fraňovi Tagányivi a Karolovi Točíkovi. Umiestnená je na fare v Turzovke .

Dielo
-----

* *Cirkevné dejiny Turzovky a celých Kysúc*
* *Obyvatelia Turzovky, Olešnej, Vysokej, Podvysokej, Dlhej a Turkova roku 1694 – 1702*
* *Spor hraničný na Kysuciach*
* *Keď starý Jantulík zomieral*
* *Tereziánsky urbár 1770 a urbárska regulácia*

Referencie
----------

1. ↑  VELIČKA, Drahomír. *Regionálny historik Karol Točík a jeho dielo. In: Terra Kisucensis. Príspevky k historiografii Kysúc*. prvé. vyd. Turzovka : Občianske združenie Terra Kisucensis, 2009. ISBN 978-80-969922-1-8. S. 48-59.
2. ↑   *Farnosť Turzovka - Farnosť Turzovka - Nanebovzatá Panna Mária* [online]. faraturzovka.sk, [cit. 2018-01-03]. Dostupné online.
3. ↑  TOČÍK, Karol. *Obyvatelia Turzovky, Olešnej, Vysokej, Podvysokej roku 1694 – 1702*. rukopis. vyd. Trnava : Literárny archív SSV v Trnave, nevydané. S. 55.
4. ↑  GAJDIČIAR, Ivan a VELIČKA, Jaroslav. *Farnosť Turzovka*. prvé. vyd. Turzovka : Spolok priateľov Turzovky, 2006. ISBN 80-969314-7-4. S. 351.
5. ↑   O múzeu. *Kultúrne a spoločenské stredisko Turzovka*. Dostupné online [cit. 2018-01-03]. Archivované 2021-02-26 z originálu.
6. ↑  SPRAVCA. *Mesto Turzovka - oficiálne stránky mesta - Mestské múzeum približuje dedičstvo otcov* [online]. www.turzovka.sk, [cit. 2018-01-03]. Dostupné online.
7. ↑   *Fraňo Tagányi a Karol Točík* [online]. Jozef Feiler, zilina-gallery.sk. Dostupné online.
8. ↑   *1 :: Miništrovanie MB* [online]. ministrovaniemb.webnode.sk, [cit. 2018-01-03]. Dostupné online.

Externé odkazy
--------------

* Karol Točík, turzovka.sk
* Karol Točík, Dominikánsky knižný inštitút
* Karol Točík, Oravská knižnica Antona Habovštiaka